Folketing
2012-11-28

Jeg vil sige, at jeg ikke håber, at Masho ser tv. Jeg håber heller ikke, at hun ser nyheder, og jeg håber heller ikke, at hun sidder og hører med nu, for jeg synes egentlig, det er ganske frygteligt, at alle taler om, hvor Masho skal være henne. Jeg tror, at det, Masho har brug for, er ro, at hun får lov til at være i fred, og at der er nogle mennesker, der holder af hende og holder om hende. At forestille sig, at man bare kan sige, at det nok bliver godt, hvis vi sender et barn retur, som er kommet hertil fra en helt anden kultur, og som har været her i nogen tid, tror jeg er for letkøbt en løsning. Jeg tror, at vi i virkeligheden skal holde os for gode til at tage det udgangspunkt, at man bare kan sende et barn retur. Der er jo ikke nogen af os, der ved, hvordan forholdene i Mashos biologiske familie i Etiopien er i dag – jeg gør i hvert fald ikke.